Atėnų Panathinaikos (krepšinio klubas)

**Atėnų „Panathinaikos“** (, dažnai vadinamas tiesiog **PAO** – ) – Graikijos krepšinio klubas iš Atėnų, „Panathinaïkós“ sporto klubo dalis. Tai tituluočiausias Graikijos klubas ir vienas pajėgiausių Europoje, 7 kartus laimėjęs „Eurolygą“.

## Istorija

„Panathīnaïkós“ (t. y., „visaatėninis, visų Atėnų“) sporto klubas () įkurtas 1908 m. kaip futbolo klubas, o krepšinio komanda suburta 1922 metais. Pirmąją pergalę komanda pasiekė jau 1946 metais, kai laimėjo Graikijos pirmenybes.

Komanda sėkmingai rungtyniavo Graikijoje, o 1961 m. debiutavo Europos čempionų taurėje (dab. „Eurolygoje“). 1968–1969 m., vedami Giorgo Kolokito, atėniečiai pasiekė Europos čempionų taurės pusfinalį, kuriame nusileido Tbilisio „Dinamo“.

1970–1984 m. Atėnų „Panathinaïkós“ iš 14 Graikijos pirmenybių laimėjo 10, o komandos lyderiu buvo Apostolas Kontas. 1971–1972 m. vėl pasiekė Europos čempionų taurės pusfinalį, bet jame pralaimėjo Varezės „Ignis“ iš Italijos. 1979 m. iškovota pirmoji Graikijos taurė.

1985–1992 m. klubas išgyveno nuosmukį – kasmet krito pozicijos Graikijos pirmenybėse (1992 m. – tik 8 vieta), nebedalyvavo europinėse varžybose. 1992 m. „Panathinaïkós“ atiteko Janakopulų dinastijai, prasidėjo klubo pertvarkos. Niko Galio vedami atėniečiai vėl laimėjo Graikijos taurę, o 1994 m. FIBA Europos lygoje pasiekė 3 vietą, o 1995 m. šį pasiekimą pakartojo.

1996 m. Panajotis Janakis, Dominikas Vilkinsas ir Fragiskas Alvertis suvienijo jėgas ir užsitikrino pirmąjį Graikijos komandos „Eurolygos“ titulą (finale įveikę „Barseloną“). Taip pat PAO laimėjo ir Tarpžemyninę taurę. Po kelerių metų klubas pradėjo naują lygos čempionų titulų seriją. 2000 m. vyriausiojo trenerio Želko Obradovičiaus vadovaujamas „Panathinaikos“ Salonikuose, nugalėjęs Tel Avivo „Maccabi“, į viršų kėlė savo antrąjį Eurolygos trofėjų. 2002 m. Dejano Bodirogos ir Ibrahimo Kutluajaus vedama komanda Bolonijoje vykusiame „Eurolygos“ finale nugalėjo vietos „Virtus“ ir trečią kartą tapo žemyno čempionais.

Komanda atsinaujino (atėjo Šarūnas Jasikevičius, Dimitris Diamantidis, Jaka Lakovičius, Maikas Batistas) ir vėl siekė trofėjų tiek Graikijoje, tiek „Eurolygoje“. 2007 m. čempionato rungtynėse klubas 2 taškų skirtumu išplėšė pergalę iš čempionų titulą ginančio Maskvos CSKA – šios „Eurolygos“ finalo varžybos vyko Atėnuose. Po dvejų metų Berlyne PAO dar kartą nugalėjo CSKA 2 taškų skirtumu. 2010–2011 m. „Eurolygos“ naudingiausias žaidėjas ir finalinio ketverto etapo naudingiausias žaidėjas Dimitris Diamantidis buvo nesulaikomas, kai Žaliųjų komanda atkrintamosiose varžybose palaužė titulą ginantį čempioną „Barseloną“, o tada Barselonoje nugalėjo Tel Avivo „Maccabi“ ir iškovojo savo šeštą „Eurolygos“ čempionų titulą.

2012 m. baigėsi Želko Obradovičiaus era, ir „Panathinaïkós“ jau nebebuvo tokia viešpataujanti komanda Europoje. Jai pavykdavo patekti į atkrintamąsias varžybas, bet į finalinį ketvertuką – jau nebe. Dažnai keitėsi treneriai ir žaidėjai. Pagrindiniai šio laikotarpio lyderiai buvo Nikas Kalatis, Miroslavas Radulica, vėliau Maikas Džeimsas, Joanis Borusis.

2020 m. klubo savininkas Dimitris Janakopulas pardavė savo akcijas. Klubo biudžetas sumenko, daugelis žaidėjų išvyko. 2020–21 m. „Eurolygos“ sezone „Panathinaïkós“ laikėsi antroje turnyrinės lentelės pusėje ir nesukėlė rimtos konkurencijos varžovams dėl žemyno titulo.

2022 m. Dimitris Janakopulas vėl tapo klubo savininku. 2023 m. jis nusamdė treneriu dukart Eurolygos čempioną Erginą Atamaną, nupirko pajėgių žaidėjų – Kostą Sluką, Matijasą Lesorą, Kendriką Naną, Diną Mitoglu ir kt. Ši komanda (kurios sudėtyje svarbų vaidmenį atliko ir Marius Grigonis bei iš Panevėžio „Lietkabelio“ perėjęs Panajotis Kalaidzakis) po 13 metų petraukos grįžo į Eurolygos finalo ketvertą, kuriame iškovojo titulą.

## Sudėtis

## Pasiekimai
* Graikijos lyga (40 k.): 1945–46, 1946–47, 1949–50, 1950–51, 1953–54, 1960–61, 1961–62, 1966–67, 1968–69, 1970–71, 1971–72, 1972–73, 1973–74, 1974–75, 1976–77, 1979–80, 1980–81, 1981–82, 1983–84, 1997–98, 1998–99, 1999–00, 2000–01, 2002–03, 2003–04, 2004–05, 2005–06, 2006–07, 2007–08, 2008–09, 2009–10, 2010–11, 2012–13, 2013–14, 2016–17, 2017–18, 2018–19, 2019–20, 2023–24 m.
* Graikijos krepšinio taurė (21 k.): 1978–79, 1981–82, 1982–83, 1985–86, 1992–93, 1995–96, 2002–03, 2004–05, 2005–06, 2006–07, 2007–08, 2008–09, 2011–12, 2012–13, 2013–14, 2014–15, 2015–16, 2016–17, 2018–19, 2024–25, 2025–26 m.
* Eurolyga (7 k.): 1996, 2000, 2002, 2007, 2009, 2011, 2024 m.
* FIBA Tarpžemyninė taurė: 1996 m.
* Gomelskio taurė: 2009 m.

## Lietuviai
* Šarūnas Jasikevičius (2007–2010, 2011–2012 m.)
* Robertas Javtokas (2006–2007 m.)
* Ramūnas Šiškauskas (2006–2007 m.)
* Jonas Mačiulis (2012–2014 m.)
* Lukas Lekavičius (2017–2019 m.)
* Artūras Gudaitis (2022–2023 m.)
* Marius Grigonis (2022– m.)

## Treneriai
Žymesni „Panathīnaïkós“ treneriai:

*  Misas Pantazopulas (1945–1951 m.)
*  Nikas Milas (1960–1961, 1963–1965, 1975–1976 m.)
*  Kostas Muruzis (1966–1974, 1986–1987 m.)
*  Ričardas Diukširas (1974–1975 m.)
*  Michalis Kiricis (1978, 1983–1986, 1988–1989, 1997)
*  Kostas Politis (1978–1982, 1993–1994 m.)
*  Želko Pavličevičius (1991–1993 m.)
*  Eftimis Kiumurcoglu (1994–1995 m.)
*  Božidaras Malkovičius (1995–1997 m.)
*  Slobodanas Subotičius (1997–1999 m.)
*  Želko Obradovičius (1999–2012 m.)
*  Argiris Pedulakis (2012–2014, 2016, 2019 m.)
*  Duško Ivanovičius (2014–2015 m.)
*  Saša Džordževičius (2015–2016 m.)
*  Chavis Paskualis (2016–2018 m.)
*  Rikas Pitinas (2018–2019, 2019–2020 m.)
*  Jorgas Vovoras (2020–2021 m.)
*  Odedas Katašas (2021 m.)
*  Dimitris Priftis (2021–2022 m.)
*  Dejanas Radonjičius (2022–2023 m.)
*  Erginas Atamanas (2023–)

## Šaltiniai

## Nuorodos
Oficiali svetainė